অনন্ত মহারাজের মন্তব্যকে হাতিয়ার করে BJP’কে আক্রমণ অভিষেকের

ওয়েব ডেস্ক : শুক্রবার বারুইপুরে (Baruipur) সভা করলেন তৃণমূলের সর্বভারতীয় সাধারণ সম্পাদক তথা ডায়মন্ড হারবারের সাংসদ অভিষেক বন্দ্যোপাধ্যায় (Abhishek Banerjee)। এসআইআর ইস্যু নিয়ে বলতে গিয়ে সম্প্রতি ‘প্রধানমন্ত্রী ও রাষ্ট্রপতিকে বাংলাদেশি, পাকিস্তানি’, বলে বিতর্কিত মন্তব্য করেছিলেন বিজেপির (BJP) রাজ্যসভার মনোনীত সাংসদ নগেন রায় ওরফে অনন্ত মহারাজ (Anant Maharaj)। তা নিয়েও এদিন কটাক্ষ করতে দেখা গেল অভিষেককে।

অভিষেক (Abhishek Banerjee) এদিন বলেন, “বিজেপির সাংসদ অনন্ত মহারাজ দেশের প্রধানমন্ত্রীকে পাকিস্তানি বলছেন। আমি বলছি না, কে বলছে বিজেপির সাংসদ বলছে।” এর পরেই তিনি সকলের সামনে অনন্ত মহারাজের বিতর্কিত অডিয়ো চালান। এর পরেই তিনি বলেন “বিজেপির সাংসদ বলছে ভারতবর্ষের রাষ্ট্রপতি পাকিস্তানি আর প্রধানমন্ত্রী বাংলাদেশি। যে বিজেপির এমিকে বিজেপির এমএলরা ভোট দিয়ে রাজ্যসভায় পাঠিয়েছেন, সেই বিজেপির এমপি অনন্ত মহারাজ ভারতের প্রধানমন্ত্রীকে পাকিস্তানি ও বাংলাদেশি বলছে।”

আরও খবর : নির্বাচন কমিশনের নির্দেশ অমান্যের অভিযোগ উঠল BLO-র বিরুদ্ধে!

এদিন অভিষেক আরও বলেন, “দেশের মাথারাই বাংলাদেশি, আমরা কাকে কাগজ দেখাব।” বিজেপি বাংলাদেশির ইউনুসের সরকারের প্রশংসা করছে দাবি করে একটি অডিও ফাইল শোনান তৃণমূলের সর্বভারতীয় সাধারণ সম্পাদক। তাতে রাজ্যের বিরোধী দলনেতা শুভেন্দু অধিকারীর (Suvendu Adhikari) গলায় বলতে শোনা গিয়েছে, বাংলাদেশে ইউনূসের সরকার ভালো চলছে। তবে এই অডিয়োর সত্যতা য়াচাই করেনি কলকাতা টিভি।

এর পরেই অভিষেক আক্রমণ করে বলেন, বিজেপি নেতা বলছেন পশ্চিমবাংলার থেকে বাংলাদেশের সরকার ভালো চলছে। কিন্তু সে দেশের সরকারের আমলে এক হিন্দু যুবককে খুন করা হয়েছে, আর সেই ইউনূসের সরকারকেই সার্টিফিকেট দিচ্ছে বিজেপি। ‘এটাই বিজেপির হিন্দুত্ব’ বলেও কটাক্ষ করেছেন তিনি।