লক্ষ্মীর ভাণ্ডার নিয়ে বিরাট মন্তব্য অভিষেকের

কলকাতা: ছাব্বিশের বিধানসভা নির্বাচনকে (West Bengal Assembly Election 2026) পাখির চোখ করে একমাসব্যাপী ‘আবার জিতবে বাংলা’ কর্মসূচির সূচনা করলেন তৃণমূল কংগ্রেসের (TMC) সর্বভারতীয় সাধারণ সম্পাদক অভিষেক বন্দ্যোপাধ্যায় (Abhishek Banerjee)। শুক্রবার দক্ষিণ ২৪ পরগনার (North 24 Pargana) বারুইপুরে প্রথম রণসংকল্প সভা থেকেই ছাব্বিশের লক্ষ্য বেঁধে দিলেন তিনি।

শুক্রবার দুপুরে বারুইপুরের সাগরসংঘ মাঠে আয়োজিত সভায় উপস্থিত ছিলেন ডায়মন্ড হারবার, যাদবপুর ও সুন্দরবন সাংগঠনিক জেলার নেতা-কর্মীরা। মঞ্চে উঠেই হাঁটু গেড়ে বসে মাথা নত করে জনতার উদ্দেশে প্রণাম জানান অভিষেক। তাঁর এই আচরণে উচ্ছ্বাসে ফেটে পড়ে সভাস্থল।

আরও পড়ুন: ‘বিজেপি নেতাকে বাঁচিয়েছে তৃণমূল, চুপ ছিলেন সুকান্ত’, বারুইপুরে বিস্ফোরক অভিষেক

বক্তব্যের শুরুতেই অভিষেক জানান, গোটা জানুয়ারি মাস জুড়ে রাজ্যজুড়ে ঘুরে এসআইআর সংক্রান্ত সমস্যায় মানুষের পাশে দাঁড়ানোই এই কর্মসূচির অন্যতম লক্ষ্য। এরপরই উঠে আসে প্রশ্ন—তৃণমূলের শক্ত ঘাঁটি হিসেবে পরিচিত বারুইপুর থেকেই কেন কর্মসূচির শুরু?

মঞ্চ থেকেই তার ব্যাখ্যা দেন অভিষেক। তিনি বলেন, “কোনও শুভ কাজে বেরোলে যেমন বাবা-মায়ের আশীর্বাদ নিই, তেমনই কালীঘাট আমার জন্মভূমি হলে দক্ষিণ ২৪ পরগনা, বারুইপুর আমার কর্মভূমি। এখানকার মানুষের আশীর্বাদ নিয়েই তাই এই কর্মসূচির সূচনা।”

এরপরই কর্মীদের উদ্দেশে ছাব্বিশের টার্গেট বেঁধে দেন অভিষেক। স্পষ্ট ভাষায় বলেন, “দক্ষিণ ২৪ পরগনার একত্রিশটি আসনের সবকটিই জিততে হবে। একত্রিশে একত্রিশ। কোনও আসনে যেন জয়ের ব্যবধান পঞ্চাশ হাজারের নিচে না নামে।”

উল্লেখ্য, গত বিধানসভা নির্বাচনে দক্ষিণ ২৪ পরগনার একমাত্র ভাঙড় আসনটি জিতেছিল আইএসএফ। বাকি সব আসনেই জয় পেয়েছিল তৃণমূল। ছাব্বিশে ভাঙড় পুনরুদ্ধার করাও যে দলের বড় চ্যালেঞ্জ, তা এদিন কার্যত স্পষ্ট করে দিলেন অভিষেক।