‘বিজেপি নেতাকে বাঁচিয়েছে তৃণমূল, চুপ ছিলেন সুকান্ত’, বারুইপুরে বিস্ফোরক অভিষেক

কলকাতা: “যে বিজেপি (BJP) নিজের বুথ সভাপতিকে রক্ষা করতে পারে না, সে বাংলার মানুষকে কীভাবে রক্ষা করবে?”—বারুইপুরের (Baruipur) জনসভা থেকে এই ভাষাতেই বিজেপিকে তীব্র আক্রমণ করলেন তৃণমূল কংগ্রেসের সর্বভারতীয় সাধারণ সম্পাদক অভিষেক বন্দ্যোপাধ্যায় (Abhishek Banerjee)।

সভামঞ্চ থেকে শুরুতেই এসআইআর, কেন্দ্রীয় বঞ্চনা-সহ একাধিক ইস্যুতে বিজেপির বিরুদ্ধে সুর চড়ান অভিষেক। এরপর ভিন রাজ্যে বাঙালিদের উপর নির্যাতনের প্রসঙ্গ তুলে তিনি মহারাষ্ট্রে পরিযায়ী শ্রমিক হেনস্থার ঘটনা সামনে আনেন।

আরও পড়ুন: বর্ষবরণের দিনে বিষ বাতাসে ঢাকল তিলোত্তমা, টেক্কা দিল দিল্লিকে!

অভিষেক জানান, কয়েকদিন আগে তাঁর কাছে দু’জন যুবক এসে অভিযোগ করেন যে শুধুমাত্র বাংলায় কথা বলার ‘অপরাধে’ মহারাষ্ট্রে তাঁদের জোর করে বাংলাদেশি তকমা দিয়ে সাত মাস জেলে রাখা হয়েছিল। একজনের বাড়ি তপনে, অন্যজনের কুমারগঞ্জে—দু’জনেই বালুরঘাট লোকসভা কেন্দ্রের বাসিন্দা।

মঞ্চ থেকে অভিষেক বলেন, একজনের নাম অসিত সরকার, অপরজন গৌতম বর্মন—যিনি বিজেপির বুথ সভাপতি। অভিযোগ অনুযায়ী, গৌতম বর্মনের স্ত্রী কান্নাকাটি করে কেন্দ্রীয় মন্ত্রী ও প্রাক্তন রাজ্য বিজেপি সভাপতি সুকান্ত মজুমদারের কাছে গিয়েও কোনও সাহায্য পাননি। এমনকি একটি ফোন পর্যন্ত করা হয়নি বলেও অভিযোগ তোলেন অভিষেক।

তিনি বলেন, “মহারাষ্ট্রে বিজেপির সরকার, বালুরঘাটে বিজেপির সাংসদ—তবু নিজের এলাকার লোক বলে একটি ফোনও করা হয়নি। যাদের বিবেক ও আত্মসম্মান নেই, তারা বাংলাকে ভালোবাসতে পারে না।”

দিনের শেষে তৃণমূল কংগ্রেসই যে আইনি লড়াই করে মহারাষ্ট্রের লোয়ার কোর্ট থেকে মুক্ত করে গৌতম বর্মনকে বাড়ি ফিরিয়ে এনেছে, সে কথাও জোরের সঙ্গে তুলে ধরেন অভিষেক। প্রশ্ন ছুড়ে দেন,
“যে বিজেপি নিজের বুথ সভাপতিকে বাঁচাতে পারে না, সে কি বাংলার মানুষকে রক্ষা করবে?”